Cuti Jesús paigunara rimaca:
“Ñuca cai pacha punzhami ani.
Ñucara catimuj runa llandui mana puringachu;
astaun cai causai punzhara charingami.”
Shinajpi fariseoguna paita ninauca:
“Can quiquinmandallara rimaungui.
Mana valinzhu can rimashca.”
Jesús cutipaca:
“Ñuca quiquinmandallara rimajpis,
ñuca rimashca sirtumi.
Ñuca maimanda shamushcara maima rinaras yachani.
Randi canguna ñuca shamushcara ñuca rinaras mana yachanguichichu.
Canguna runa taripanara taripanguichi.
Ñuca pitas mana taripanichu.
Ñuca taripajpi,
ñuca taripashca sirtumi.
Ñuca mana sapallachu ani,
astaun ñuca ñucara cachamuj Yayandi.
Canguna camachishca shimii quillcashca tian:
“Ishquipura rimashca sirtumi.”
Ñuca quiquinmanda rimauni.
Ñucara cachamuj Yayas shinallara ñucamanda riman.
Fariseoguna:
“Camba Yaya,
¿maibirai?”
ninauca.
Jesús cutipaca:
“Ñucaras,
ñuca Yayaras,
mana ricsihuanguichichu.
Ñucara ricsisha,
shinallara ñuca Yayaras ricsinguichimami.”
Cai shimiunara Jesús rimaca cullquira tandachina pistui,
pai templo huasii yachachiusha.
Pihuas paita mana apicachu,
paihua huras manara pactarishca ajpi.
Cutillara Jesús paigunara nica:
“Riunimi.
Canguna mascahuanguichimi,
astaun canguna uchaunai huañunguichimi.
Ñuca riushcama shamunara mana ushanguichichu.”
Shinajpi judiuguna ninauca:
“¿Pai quiquinllarachu huañuchinga,
casna nisha ‘Ñuca riushcama shamunara mana ushanguichichu?’ “
Jesús paigunara nica:
“Canguna uramanda anguichi,
ñucaga ahuamandami ani.
Canguna cai pachamandami anguichi,
ñucaga mana cai pachamandachu ani.
Chiraigumanda cangunara nicani:
‘Canguna uchaunai huañunguichimi. ’
Canguna ñuca ajta mana quirisha,
canguna uchaunai huañunguichimi.”
Paita ninauca:
“Canga,
¿pitangui?”
Shinajpi Jesús paigunara nica:
“Ñuca cangunara ñaupa punda rimashcasna ani.
Cangunara rimangaj taripangajpas ashcara charini.
Ñucara cachamuj sirtu rimajmi.
Ñuca paimanda uyashcara cai pachai rimauni.”
Runauna mana intindinaucachu paihua Yayamanda rimauta.
Shinajpi Jesús paigunara nica:
“Canguna Runa Churira atarichishca huasha,
ñuca ajta intindinguichimi.
Shinallara intindinguichimi ñucamandallara mana imaras ranichu.
Astaun Yaya ñucara yachachishcara,
chillara rimauni.
Ñucara cachamuj Yaya ñucahua tiaun.
Yaya ñuca sapallara mana saquihuashcachu.
Ñuca tucui huras pai munashcara rani.”
Jesús shina rimajpi,
ashca runauna paihuajpi quirinauca.